
CHAPITRO I. 

LA MORT-PATROLO. 


BLASFEMANTE nelaute, la griza oldulo tirante 
haltigis sua quar muli qui marchis per 
granda peno. Altra ago ne esis posibla. 

Extensita trans la rot-sulkizita voyo de 
l’una latero dil streta ravinego al altra esis 
fenco ek galvanizita pintoza metal-filo, 
brilanta e nova, alta de sis fili. Ol esis tense 
extensata inter alta cedro-ligna palisi e 
sekure ankragata a la klif-muri dil monto- 
paseyo. La barilo cintilifis quale arjento en 
la varmega sunlumo dil Arizonala 
posdimezo. 

“Nun quo eventas, Luko?” questionis 
desafabla voco de sub la sordida kanvaso 
qua kovris la furgono. “Pro quo tu haltas?” 

“Itere es fenco,” la veturisto jemis. “Es tro 
multa! Nun quon ni facez, amiki? Ka 
retroturnez ni?” 


5 



Du altra viri, krude vestizita e ledratra 
pro la suno, iracoze reptis ek la furgono. Li 
amba esis evidente plu kam mezevoza e 
semblis experiencir multa privaco. Sordida 
pro voyajar, fatigita, li saltis al tero por 
explorar la fenco e por puntizar la 
profaneso-fluo dil veturisto per lia propra 
brulanta blasfemi. 

“Ni ne povas retroirar!” klamis un de li. 
“Ni havas preske nul aquo. Omnakaze, to 
enoyas me. La Westala Ravin-paseyo esis 
same barita. Ico koaktas ni irar tam fore 
kam Tuba-urbo. On ne havas yuro barilizar 
la paseyi.” 

“Segun ta afisho,” grunis altru, “on ya 
tale opinionas.” 

Li omna regardegis ol, quadrata peco de 
pino-ligno sur qua esis skribita per nigra 
farbo: 

Q 

DOMENO 

FORIREZ! FORIREZ! 

“La Cirklo-Kaudo-domeno,” espelis la 
veturisto. “Me audis pri ca loko. Ol es 
grandega, yes ya. Plenigas la tota Kalienta- 

baseno. Ma me nultempe savis, ke li es 
tante desafabla pri homi transirante ol.” 

“Li havas nula yuro, me dicas!” un de la 
kompanuli itere klamis. “Mem se ol es lia 
proprietajo, li ne povas barar l’unika paseyi 
en triacent kilometri. Ka li expektas ke ni 
mortez hike sen aquo?” 

La vidajo de la suprajo dil paseyo tentis 
la tri veturisti. Avan li ed infre esis vasta, 
basenatra valo inkluzita omnalatere da 
altega, nuda monti ek volkanala petro, 
stranje kolorizita da la fairi di pasinta epoki. 

Purpura-blua nebuleto moligis la kruda 
linei di la plu fora monti, e la rugoza sulo 
dil valo esis hike ed ibe puntizita da spaci 
obskure verda. Ta spaci indikis arbori ed 
aquo. 

“Ni trairos, malgre ta damnind afisho!” 
decidis un de l’olduli per voco desesperanta. 
“Es metal-tranchilo en la furgono, e me 
uzos ol!” 

L’altra du homi aspektis kelke dubitema, 
ma li esis tro iracigita da la superbeso dil 
Cirklo-Kaudo por protestar kande lia 
kompanulo laboreskis per la tranchili. 
Omnakaze, la domenestro tro multe 
entraprezas per barar la paseyi. Homo 
irante sur pedi o mem per kavalo forsan 

povus klimar l’eskarpa rokaji, ma to ne esis 
posibla por irga sorto de furgono. 

Kande la pintoza metal-filo esis tranchita 
e fortranita, li itere klimis aden la furgono e 
komencis avancar alonge la pento. La muli 
rapideskis a lejera troto. La voyo tordis su 
inter akuta rokaji e stranje formacita 
monoliti e roki. La roti stridis e rulsonegis; 
la ragoza kanvaso fluktuis en la varmega 
brizo. 

Ma la voyajanti ne fore iris. Li avanirabis 
per nur un o du kilometri kande sis 
kavalkanti galopis vers la furgoni del 
sinistra latero. Li klamis e montris fusili, e 
la veturisto haltigis sua muli kun krio 
surprizita e desesperanta. 

Tainstante sep od ok altra kavalkanti 
aparis sur kresto di alta platajo distanta de 
kelka centi de metri dextre. Li anke 
galopante pluproximeskis. 

La tri voyajanti nervoze regardis l’una 
l’altra. Ulmaniere ca kavalkanti ne semblis 
esar bovgardisti; li aspektis suspektinde. Li 
weris la kustumala vesti di bovgardisti, ma 
semblis ke li portis plu multa pafili e 
municioni kam kustumale. 

Multi de li portis du Colt-revolveri, e la 
plumulto anke portis Winchester-fusili. Esis 



ulo severa e malauguranta en lia kolda 
vizaji qua timigis la furgonisti. 

“Ekirez! Ekirez ta kozo, foluli!” imperis 
un de la venonta kavalkanti. Lu esis 
muskuloza homo havanta grandega shultri 
e longa reda barbo. 

Luk, la veturisto, e lua du kompanuli 
hezitis, pose lente obediis. 

La pafisti—nam to li evidente esis— 
cirkondis la furgono. Du o tri esis 
Mexikiani; l’altri esis ruda Usani. Uli 
mokridis, altri negaye ridetis. 

“Nu, vi tranchis la fenco, ka ne?” 
mokridis la barboza danjerozulo, e lekis la 
papero por facar bruna sigareto. “Vi ne 
lektis ta afisho, me supozas. O, kad ol ne 
esis sat komprenebla?” 

“Ni ya vidis ol,” l’olda veturisto nervoze 
dicis. “Ma, sioro, ni esforcas trairar al Utah- 
regiono. Vu klozis la westala ravinego, 
same kam ico, e ni preske mankas aquo. Pro 
quo vu ibe pozis ta metal-filo? Ni nur volas 
transirar ca—” 

“Qui vi esas?” questionis altra furgonisto, 
parolante kun abrupta defio. “Ka vi es 
kavalkanti dil Cirklo-Kaudo?” 

Rauka ululanta ridego venis ek la dek-e- 
du o dek-e-quar kavalkanti. 



“Yes, ni hazarde kavalkas alonge la bordo 
—la morto-bordo, por tale dicar,” gutur- 
ridis la parolanto havanta larja shultri. “Ni 
patrolas—vi darfas nomizar ni la ‘mort- 
patrolo’.” 

“Me ne komprenas vu,” la veturisto 
nervoze replikis. 

La chefo dil bandacho montris sua 
nochizita denti. “Ni komprenigos da vi—e 
quik.” 

Perkutili e perkut-bolti laute kliktis—la 
bruiso di venonta morto. La boko di olda 
Luk apertesis pro aturdita astoneso. L’altra 
du furgonisti paleskis. 

“Vu—vu nur esforcas timigar ni,” la 
furgonisto feble dicis. “Vu nur jokas—” 

“Ni tote ne jokas.” La rido dil danjerozulo 
esis tam kruela kam la sono di stalo an 
granito. 

“Pro l’amo di cielo, siori!” anhelis la 
maxim evoza dil voyajanti. “Ne mortigez ni! 
To esos ocido—” 

“Ni retroiros!” stridante kriis olda Luk. 
“Ni quik retroiros.” 

Lu klimeskis al benko dil furgono, ma 
ocilanta frapo per fusil-tubo da un de la 
danjerozuli faligis lu al tero. Saminstante, la 
rede barboza pafisto aboyis impero. 

Colt-i e Winchester-i bramis, sendis eki 
resonar tondratre trans la valo. Pulver- 
fumo jiris en la varmega nebuleto, striizita 
da sputanta sprici de reda flami. Spliti flugis 
del furgono. 

Un de la muli, frapita da rikochanta 
kuglo, staceskis sur la dopa gambi, e l’altra 
muli forkurabus sen ke un de la mortiganti 
sizis la kordo dil avana animali. 

Olda Luk, esforcante staceskar, itere falis, 
e nultempe itere staceskos. La du 
kompanuli mortis kun lu. L’unu, quik 
mortigita, glitis adavane sur sua vizajo, 
sizante la sablo; l’altru, perforata da plura 
kugli, sizis la radii dil maxim proxima roto 
dil furgono, tenis su ibe dum hororinda 
duimo di minuto, pose lente krulis quale 
sako de ragi. 

“Hisez li aden la furgono,” dicis la 
barboza homo kun brutala rido. “La patrono 
forsan volos inspektar li ante ke ni jetos li a 
la buzardi. Jess,” lu imperis un de l’ocideri, 
“tu veturez ol al stabeyo. Tranchez la 
mortinta mulo ek la harneso e ligez tua 
propra kavalo al dopajo. Ni irez.” 

Lu jus pozeskis sua fumanta Colt aden la 
revolveruyo kande klamo de un de l’altri 
igis lu rapide turnar sua leda kapo. 

“Regardez, Austin! Adibe!” 

Sola kavalkanto, evidente atraktita da la 
bruiso di pafado, aparabis sur la somito di 
nuda rokajo distanta de cirkume triacent 
metri. Ye tala disto on ne povis rikonocar 
lu, ma la “mort-patrolo” vidis, ke lu 
kavalkas nigre e blanke makulizita kavalo. 
Lu abrupte haltabis quale se lu judikas la 
situeso. 

“Qua per la diablo—” grunis un de la 
danjerozuli dil Cirklo-Kaudo. 

“Ne importas. Pafez lu!” grunis la barboza 
homo, e furioze spornagis sua nigra kavalo. 
“Pafez lu!” 

La tota bandacho sequis lu, livis la tri 
rigideskanta viktimi sternita apud la 
furgono. Pluri levis sua Winchester-i; la 
paf-disto por fusili ne esis desfacila. 
Semblas ke plusa tragedio balde eventos ibe 
sur l’eskarpa penti dil Kalienta-baseno. 

Lia chasajo, tamen, ja turnabis sua kavalo 
e quik forirabis. La bandacho dil Cirklo- 
Kaudo balde deskovris, ke lu ne esos facile 
pafita, o kaptita. 

La kavalo esis tam sovaja kam antilopo, e 
tam ajila. Olua mastro esis experta 
kavalkanto, quale la persequanti balde 
saveskis. II base inklinis su super la pomelo 
ed igis la kavalo jirar adibe ed adhike por 
konfuzigar la pafisti. La kavalo, mikra e 

tenue muskuloza, dansis e rapide turnis su 
quale kuniklo, kuregis adhike ed adibe sur 
la rokoza e danjeroza monto per astonanta 
rapideso. 

Nulo del kugli dil bandacho atingis lu. 
Ante du minuti lu esis plu avana per la 
duimo di un kilometro, e pluse avaniris. 
Unope la persequanti cesis, til ke nur quar o 
kin persequis lu, la barboza homo inter li. 

“Es—neposibla!” anhelis la chefo kande la 
kavalkanto sur la makulizita kavalo tandem 
tote desaparis. “Lu eskapis, damnez lu!” 

Blasfemante, li haltigis lia fatigita kavali. 

“Forsan ni ne devas informar la patrono 
pri lua eskapo,” dicis un de la mortiginti. 
“Ma qua lu esas?” 

“Ton,” iracoze grunis la barboza homo tra 
grincata denti, “me volas saveskar!” 

CHAPITRO II. 
RENKONTRO. 


En mikra monto-prato proxim mikra 
ebulianta fonteto, altstatura e magra 
homulo koquis sua supeo. La westala cielo 
flamifis per la preske terorinda splendideso 
di sunkusho en Arizona; redo e flavo mixis 
su kun fairatra oranjeo, omno striizita da 
purpura nubi, e ye la zenito esis luminoza 
verdo. Olua reflektajo lumizis la prato per 
stranja brilo. Gradope, tamen, la kolori 
paleskis, e nokto venis. 

La agi dil magra homulo esis ulmaniere 
sekreta, e de tempo a tempo lu staceskis 
quale se por intense askoltar. La koquo- 
fairo esis tante mikra ke kelka agito per lua 
chapelo extingus ol. 

Lua kavalo, magra reda animalo havanta 
blanka fronto, esis entravata e kontente 
pasturis, ma ol esis selizita, ed olua mastro 
povis atingar ol per nur kelka pazi. 

La prateto, tamen, esis bone celita. Klifi 
levis su ye tri lateri, e ye la quaresma latero 
la vidajo esis barita da densa cedraro. Irgu 
penetranta ta kopso facos granda bruiso. 

Kande l’odoro di kafeo acensis ek la 
nigrigita bidono sur la fairo, la magra 
homulo kanteskis a su per voco krakoza e 
nemuzikala: 

“La sherifo* kaptis me. 

Per kordo ek filaso 

Li certe ya pendos me 

En la karcero d’ E1 Paso.” 

Lu evis duadek-e-ok o triadek yari, e 
similesis vagero. Lua kamizo esis rago; lua 
bovyun-pela jileto esis fendita ye la dorso, e 
lua boti esis senforma e ruinita. Ye lua 
hancho en reda ledra revolveruyo esis 
Colt .45-pafilo havanta spanigita kroso ek 
cervo-korno. 

“Krimino ne pagas, 

Do adjurez irga braso. 

Pro to me havis quaradek yari 
En la karcero d’ E1 Paso. 


* Oficiro di stat-distrikto Usana qua havas 
l’autoritato arestar, efikigar judicio, edc. 

“Pos triadek yari, 

Pro tua dens kraso, 

Tu divenos gardanto 

En la karcero d’ E1 Paso.” 

Subite la kansono ruptesis. La magra 
homulo, qua squatis ye la mikra fairo, 
rapide staceskis e regardis la bosko. Lu 
audabis krepito, la rupto di branchi. La 
kreskanta obskureso impedis klara vido. 

La vizajo dil altstatura homulo, kovrita 
per kurta barbo, stranje tenseskis, e lua pale 
flava okuli mi-klozeskis. Per rapide movo lu 
pozis manuo aden la kamizo, ektiris kurta 
pafilo de celita shultro-pistoluyo, e jetis ol 
adsur la sulo apud la kamp-fairo. Prudenta 
frapo per la botizita pedo kovris ol per pin- 
folii por celar ol. 

Lore lu vartis, e ne longe vartis. Aden la 
prateto venis kavalkanto sur nigre e blanke 
makulizita kavalo. 

“Saluto!” la magra homulo kriis. Lua voco 
esis gaya, ma l’okuli esis ankore stretigita 
til brilanta fendureti. 

“Saluto,” replikis la nova arivinto, e lente 
kavalkis vers la fairo. 

La viro sur la kavalo semblis esar nur 
yunulo evanta ne plu kam duadek yari. Ilua 
yuna sunbrunigita vizajo esis inocenta e 

semblis fidinda. Un vango havis profunda 
foseto, ed ilua okuli esis milde blua. Loklo 
di blonda hari saliis sub la bordo di la retroe 
pozita, kremea Stetson-chapelo. 

“Ka me darfas aquizar mea kavalo, 
amiko?” II pueratre ridetis. 

“Sola, ka ne? Nu, yes, decensez,” la magra 
homulo amikale invitis. “Bonvole 
partoprenez la manjaji. Me ne havas granda 
vario—nur varmigita paneti e fabi—ma esas 
sat multa, e tu es bone aceptata.” 

“Danko. Ta kafeo saporoze odoras.” 

La yunulo decensis e la magra homulo 
remarkis, ke il facas lo sen unfoye 
forregardar lu. Ta okuli esis remarkinda. Li 
semblis vidar tra ed ultre irgo quon li vidas. 

II esis multe plu bone vestizita kam la 
homulo ye la fairo, quankam la vesti esis 
longe uzita. II weris blue e blanke 
quadratizita kamizo, bruna ledra getri, e 
kurta boti havanta alta taloni. Colt .45- 
revolveri esis base ligita ad amba kruri. 
Viro di du pafili! Cirkum la magra tayo esis 
du municion-zoni, la duimo dil ringi plena 
de kugli. 

La kavaleto drinkis ye la fonto e pose 
pasturis per la kruda ma nutriva herbi qua 
kreskis diversaloke en la prato. La selo, 

certe ne nova, esis ornita per medalii e 
mikrega papilioni ek batita arjento. 

“Me nomesas Paso Jim,” dicis la altstatura 
homulo havanta flav okuli. 

“Me joyas konoceskar tu, Paso,” afable 
replikis la plu yuna viro. Tamen, il ne ofris 
sua propra nomo. 

“Ka tu laboras por la Cirklo-Kaudo 
domeno?” Paso Jim questionis per sensucia 
tono, e squatis apud la fairo koram la yuna 
gasto. 

“Me nultempe audis pri ta domeno,” la 
yunulo dicis, e negis per kapsigno. 

“Ol es en la Kalienta-baseno, ibe,” 
explikis Paso, ed agitis un polexo vers la 
nordo. Lu parolis per Texas-achento, e lua 
humuroza parol-maniero semblis ociema e 
kelke stranja. “Me supozis, ke me audis 
pafado de ibe, posdimeze. 

La pueratra homo ne chanjis sua mieno, 
ma ilua ciel-blu okuli exploris la flav okuli 
di Paso Jim. La magra homulo prenis la 
bolianta kafeo de la fairo e pozis ol en la 
sablo por minvarmeskar. Lua labii movis en 
la senmelodia kansono: 

“La gardisto dicis a me 

‘Prenez ta swabro e potaso, 

Pro ke tu nun netigos 

La bel karcero d’ E1 Paso.’ 

“Ho, krimino ne pagas. 

Ne furtez ta kaso, 

O tu kavalkos nur 

En la karcero d’ E1 Paso.” 

La viro en la quadratizita kamizo gutur- 
ridis ye ilua magra hosto. Esis facila 
komprenar quale lu ganabis la nomo Paso 
Jim. L’altstatura vagero esis ulmaniere 
agreabla. 

“Servez tu per la kafeo, yunulo. Ol es min 
varma nun,” dicis Paso. 

Lu extensis manuo vers la bordo dil fairo, 
quale se por prenar la varmigita fabi de la 
brezi. La manuo, tamen, rapide iris adsub la 
pin-folii. 

La yunulo havanta foseto levis la 
nigrigita bidono a sua labii, murmuris 
danko. II drinkeskis. 

Lore la longa dextra brakio di Paso Jim 
rapide levesis. Tenita en la magra manuo 
esis ulo qua brilis blue e metale en la reda 
fairo-lumo—la pistolo quan Paso celabis! 

“Extensez li!” aboyis l’altstatura homulo. 
“Tua nomo es Sonny Tabor, e me havas tu!” 

Esis paralizanta e terorinda instanto por 
la yunulo, ma lu ne revelis sua agiteso mem 
per tremo di fingro dum ke il forpozis la 
bidono de kafeo. II mem kelke ridetis, 
ridetis ye ta streta flav okuli qua iracoze e 
timoze regardegis il. 

“Tu ya havas me, me supozas,” il nelaute 
dicis, e levis sua manui. 

“Certe yes, Tabor. Me havas tu,” dicis 
Paso. “Turnez tu. Se tu facas un mala movo, 
me mustos mortigar tu. Stacez senmove!” 

Lu experte forprenis la pafil-zoni per sua 
sinistra manuo dum tenar la boko dil 
pistolo an la infra dorso dil yunulo per sua 
dextra manuo. 

“Qua tu esas?” La voco dil yunulo esis tre 
kalma. 

“Kavalkanta Guardano di Arizona*,” 
bruske dicis Paso. “E tu ne negas qua tu 
esas.” 

“Me es Sonny Tabor,” la yunulo konfesis. 

Paso montris sua longa blanka denti en 
ne tro agreabla rideto. 

“La maxim serchata proskriptito en la 
Sudwesto, ka ne? Me quik rikonocis tu, 
Tabor. Ne savis ke me canokte esos tante 
fortunoza. Tro male por tu. Me portis tua 
deskripturo en mea kapo dum la lasta du 

* Membro dil stat-policistaro en l’Usana Westo. 

yari. Tu tote similesas ol, mem ta kuglo- 
foseto en tua vango qua tante similesas 
foseto di infanto.” La Guardano gestis per la 
kapo ye la pasturanta kavaleto. “Me mem 
rikonocis tua kavalo.” Lu ridetis. 

“Me supozas, ke tu duktos me a Las 
Tablas,” la proskriptito rezigneme dicis. 

“A1 urbeto? Tote ne, ne me!” grunis Paso. 
“Me ne hazarde venis adhike por tu, Tabor. 
Me havas altra laboro facenda, e tu helpos 
me facar ol.” 

“Quon to signifikas?” Sonny Tabor 
kelkete levis sua shultri. 

“To signifikas, ke tu mentiis kande tu 
dicis, ke tu ne es kun ta bando del Cirklo- 
Kaudo,” akuzis Paso Jim. “Proskriptito quale 
tu ne esar en ta bandacho di mortigisti? Ka 
tu supozas, ke me naskis hiere? Tu duktos 
me a lia stabeyo, Tabor, e facos lo canokte!” 

CHAPITRO III. 
EMBUSKITA! 


Ye la levo dil luno, du hori plu tarde, Sonny 
Tabor e la Guardano livis la monto-prateto 
ed iris vers la Kalienta-baseno. Sonny Tabor 
sidis sur sua propra kavaleto, e Paso Jim 
kavalkas kelka metri dop il sur sua reda 
kavalo. La municion-zoni dil proskriptito 
pendis de la pomelo dil Guardano. 

“Rimemorez,” Paso kolde avertis, “me 
pafos tu, e pafos por mortigar, se tu probos 
eskapar. Me ne falios.” 

Sonny esforcabis dicar a la Guardano, ke 
il savas nulo pri la misterioza Cirklo- 
Kaudo-domeno, ma Paso refuzabis askoltar. 
La proskriptito dicis, ke il vidabis ocido 
facita proxim la paseyo, explikis ke il esabis 
persequata da la mortigisti, ma il tante 
sucosoze parolabus a petra muro. 

“Me ne dubitas ke ocido eventis,” grunis 
l’oficiro, “ma se yes, yunulo, tu partoprenis 

ol. Ni irez. Me esis sendita adhike por 
deskovrar la kauzo di ca malaji, e me ya 
intencas deskovrar. Duktez me a tua 
kompanuli, e me facos omno!” 

“Tu ne povas facar multe,” Sonny solene 
dicis. “Esas dek-e-tri o dek-e-quar viri en ta 
bando quan me vidis.” 

“Quon tu esforcas facar—timigar me per 
tala parolado?” la Guardano mokis. “Se esas 
plu kam kin o sis de vi che la Cirklo-Kaudo, 
me membreskos a vi. Ed havante tu kom 
gajo-homo, Tabor, me kaptos l’altri. Me nur 
bezonos dicar a li ke me mortigos tu se li 
pafos. Pro tu, oportas esar nula pafado.” 

“Tu grande eroras, me dicas nur to,” la 
proskriptito murmuris dum duktar sua 
kavalo ek la prato. “Ta serpenti ne esas mea 
amiki.” 

Sonny Tabor, komprenende, vere parolis. 
II esis proskriptito kun premio “mortinta o 
vivanta” por sua yuna kapo, ma il esis sola 
volfo e nultempe adjuntis su a bandachi, e 
certe ne a tala bandacho quala la mortigisti 
dil Cirklo-Kaudo. Quankam il esis fuganto 
de judicio, il ne simpatiis ocideri. La bucho 
quan il hazarde spektabis taposdimeze 
nauzeigis il. 

E quon il nun facez? II tote ne savis la 
loko dil stabeyo di la bandacho. La regiono 

esis nova ad il. II povis nur avanirar aden la 
Kalienta-baseno fidante a chanco—chanco 
qua preske certe esos mala. L’obstineso di 
Paso probable duktos li amba a morto. 

Tota horo bezonesis por decensar al bazo 
dil valo, nam Paso igis li irar ne plu rapide 
kam marcho. La luno esis tre brilanta; 
singla meskit-arboro*, dolce shancelanta en 
la nokto-vento, esis klare distingebla; la 
monti qui inkluzis la vasta baseno levis su 
quale glacio-amasegi avan la ebenea e stel- 
puntizita cielo. Ulaloke fore koyoto 
aboyetis pro hungro. 

“Me itere dicas, Guardano, ke me ne plu 
multe savas adube me iras kam tu,” dicis la 
proskriptito. 

“Cesez parolar,” sniflis Paso Jim. 
“Kavalkez adavane!” 

Sonny Tabor karezis la krinaro di Fardo, 
ilua fidinda kavalo. Mem Fardo semblis 
komprenar ke ulo serioze mala eventas, ed 
un- o dufoye lu nervoze snortis. 

Kande noktomezo venis, la aero divenis 
pikante kolda. Paso Jim kanteskis per sua 
krakata, nemuzikala voco: 

“Pos triadek yari, 

Pro tua dens kraso, 

* Prosopis. 

Tu divenos gardanto 

En la karcero d’ E1 Paso.” 

La Kalienta-baseno esis longa de 
adminime sisadek-e-kin kilometri. To quo 
semblabis preske plata tero del altaji nun 
divenis danjeroze neplata talvego 
interruptita da ravineti e sika rivereti. 
Sablo-duni e baroka rokaji sequis l’una 
l’altra. En un loko li transiris larja agro de 
volkanala cindri ube tote nulo kreskis, ed 
ube la stala shui dil kavali kliktis e sonis an 
la lavao ed eskabili. 

“Pro quo tu sendesis adhike, Guardano?” 
Sonny questionis. “Qua es mala che la 
Cirklo-Kaudo?” 

“Homi desaparis, nur lo,” grunis Paso. 
“Homi recente komencas transirar la 
Kalienta e nulu itere vidas li. Me venas por 
inquestar. Ma tu savas plu bone kam me to 
quo eventas hike, Tabor, do pro quo plear 
l’inocentulo?” 

Esis neutila disputar, do la proskriptito 
tacis. Ilua mento, tamen, esis agema, 
okupita per ulo altra kam sua propra 
afliktaji, qui esis sat serioza. II ipsa esas 
kaptita da autoritatozulo, e segun il to 
signifikas la slingo dil pendero. La misterio 

dil Cirklo-Kaudo, tamen, plue perplexigis il 
kam sua propra desfortuno. 

Tandem l’estala cielo paleskis pro la 
venonta auroro. La min granda steli 
febleskis, e balde delikata rozea brilo 
anuncis la rivenanta suno. Kuniklo saltis tra 
la kreozoti e forkuris. 

Sonny komencis vidar bovi; la baseno 
esis plena de li. Li preterpasis tam proxime 
ke la proskriptito povis distingar ula brul- 
marki. Stranje, il vidis kelka brul-marki dil 
Cirklo-Kaudo, ma multi di la Diamanti-7, 
un di la Dindo-voyo, un J-stango-Konektita, 
un Sablo-horlojo, ed un Triopla-8. Tabor 
konjektis, ke la Cirklo-Kaudo esis receveyo 
por granda bov-furtado. 

L’okuli di Paso Jim anke esis okupata. 
“Nu, to es la ludo, ka ne, Tabor?” lu pikante 
ridis. “Qua es la chefo di tua bando?” 

Sonny nur povis fatigite levar sua shultri. 
Esis neutila parolar al Guardano. 

“To quon me ne komprenas,” grunis 
Paso, “esas, ke la posedanto di ca domeno 
esas opinionita esar honesta e respektoza 
homo. Frank O’Hara lu nomesas, e lu 
direktas honesta bov-komerco hike dum 
triadek yari. Me ipsa nultempe renkontris 
lu, ma lu es sempre respektita. He tu, 

Tabor!” lu subite kriis. “Quo eventas? Se tu 
intencas esforcar—” 

Li sequabis eskarpe murizita e sinuifanta 
ravineto, ma la proskriptito subite turnabis 
su de ol. II intense regardis alta rokajo 
puntizita da kaktusi avan li. 

“Esas danjero avan ni, Paso,” la 
proskriptito nelaute dicis. “Fardo flaras ol, e 
Fardo ne es facile dupigita. Kande me vidis 
lu abasar l’oreli-” 

“Ne hezitez, Tabor!” aboyis la Guardano, 
e tiris la perkutilo di sua tirita revolvero. 
“Tu iros rekte adavane. E rimemorez, ke me 
spektas tu.” 

La Guardano devas spektar ulo altra, 
pensis Sonny. Ma il havis nula alternativo 
ecepte avanirar. Glaciatra koldeso trairis 
sua spino. Esas ja tro mala esar kaptita en 
streta ravineto, ma esar koaktita kavalkar 
direte aden embusko sen armi esis- 

Ol eventis—kande li venis apud la 
salianta rokajo! Ok o non kavalkanti rapide 
venis de lia celo-loko portante tirita 
revolveri. Inter li esis la barboza 
danjerozulo. 

“Haltez, vi kerli!” klamis la Guardano pos 
astonata anhelo. “Haltez, o me mortigos tua 
amiko!” Lua revolvero apuntesis ye Sonny 
Tabor. 

La pafisti dil Cirklo-Kaudo, tamen, ne 
haltis. To semblis esar la fino! 

CHAPITRO IV. 
LA MASKITO. 


Sonny Tabor spornagis sua kavaleto por 
eskapar, se posible, ma esis nula posibleso. 
Omnainstante il expektis sentar la doloro di 
varmega plombo, o de la pafilo dil 
Guardano o de la pafili dil bandacho. Ante 
ke lo eventis, tamen, la brido di Fardo esis 
sizata da un de la mortigisti dil Cirklo- 
Kaudo. 

“Ka nia amiko?” desestimante bramis la 
barboza danjerozulo. “Lu ne es nia amiko! 
Levez tua manui, kerlo!” lu klamis ye la 
Guardano. 

La vizajo di Paso Jim montris perplexeso. 
Lu vidis, ke lu havas nula alternativo ecepte 
cedar su. Non homi apuntis lia Colt-i e 
Winchester-i ye lu. Lu ne esis poltrono, ma 
lu esis sat racionoza por levar sua manui. 

“Nu, nu!” dicis la homo havanta kuprea 
barbo, e lua maligna regardo iris de Sonny a 

la Guardano ed itere a la proskriptito. 
“Damnez me, se ne esas itere ta kureganta 
kavalkanto! Prenez lua pafili, homi.” 

“Lu havas nulo,” anuncis pafisto havanta 
vizelatra vizajo. “Ma esas du pendanta de la 
pomelo dil altru.” 

“Es ulo stranja hike,” murmuris la 
barboza gigantulo. “Per la diablo, qui vi 
esas, e pro quo vi es en la baseno?” 

“Ni laborez pri li, Austin, e finigez ico,” 
rauke dicis altra membro dil bandacho ante 
ke o la proskriptito o la Guardano povis 
respondar. “Me ne sucias pri qua havos la 
reda kavalo, ma me volas havar la fardizita. 
Pro quo vartar, Mike?” 

Mike Austin—la barboza danjerozulo— 
negis per kapsigno. “No, oportas duktar li al 
patrono e lasar ke lu questionez li. Ligez lia 
manui dop li.” 

Dum ke lia karpi esis tense ligita per 
kordo, Sonny regardis Paso Jim. La 
Guardano sucesis montrar febla ed astonata 
rideto. 

“Oportis askoltir tu, yunulo,” lu konfesis. 

La bandacho proxime cirkondis la du 
kaptiti e li troteskis. Quankam l’imajo e 
deskripturo di Sonny Tabor adornis multa 
premio-afishi, nulu de la bandacho 
rikonocis, en ca ridetanta yunulo, la maxim 


30 



serchata proskriptito en la Sudwesto. Ma la 
inocenta blu okuli e pueratra karaktero di 
Sonny sempre dupigis. 

Kavalkante, Sonny remarkis ke amaso de 
obskura, malauguranta nubi venas por 
kovrar l’acensanta suno. La vento mortabis, 
esis opresante tranquila. Sturmo venas. 

Sen konciar pri lo, Sonny venabis nur 
kelka kilometri for la stabeyo dil bandacho, 
nam ye la somito dil next kolino il vidis la 
basa domo vers qua la severa bando iras. II 
kurioze regardis ol dum pluproximeskar. 

La loko similesis omna granda domeni e 
semblis sat inocenta. La gazono e la kaval- 
inkluzeyi kovris preske du hektari, ma la 
domo ipsa—longa, blanke farbizita edifico 
havanta portiko alonge la tota longeso—esis 
kelke mikra. Unlatere esis alta fenco ek 
interplektita okotilyo* ** , ed altralatere esis 
quadrata lageto ombrizita da koton-arbori . 

“Kavalkez adavane, Bluo, e dicez al 
patrono, ke ni havas du kaptiti,” Mike 
Austin imperis un de la bando dil Cirklo- 
Kaudo. 

Dum ke l’altri arivis apud la domo kelka 
minuti plu tarde, la pordo apertesis ed 
altstatura, muskuloza homo venis adsur la 


* Fouqueria splendens. 

** Populus deltoides. 

portiko. Lua vizajo esis sorgeme maskita da 
reda naztuko en qua trui esabis tranchita. 

Per lua march-maniero Sonny judikis, ke 
lu evas cirkume quaradek yari. Lu weris 
larja zono dekorita per Navaho-arjentaji, e 
chera getri Mexikiana. 

“Bona ago, Austin,” lu aboyis per akra, 
akuta voco. “Duktez li adhike a la portiko, e 
ni judicios.” 

Sonny e Paso Jim, brakii ankore dope 
ligita, esis prenita de la kavali e marchigita 
adsur la portiko. L’altra danjerozuli 
amasigis su proxime, livis sua kavali 
liberigita. Li gutur-ridis pro la menciono dal 
patrono pri “judicio”. 

“Kande ni prenis li, patrono,” explikis 
Austin, “ca alta kornik-esko havis la pafili 
dil yunulo. Me ne komprenas lo.” 

La brilanta okuli dop la maskilo exploris 
la du kaptiti quale stala borili. La aero esis 
opresante senmova, ed esis plu obskura 
kam ante sunlevo. La sturmo balde eventos 
en la baseno. 

La maligna regardo dil chefo dil bov- 
furtisti iris de Sonny til Paso Jim. Lu indikis 
per akuzanta fingro, e dum ke lu facis lo, 
Sonny remarkis, ke lua manui esis kovrita 
per veruki. 

“Tu es Arizona-guardano!” lu grunachis 
ye Paso. 

Paso defiante montris sua magra 
mandibulo. “Yes, me es Guardano, e fiera 
pro lo. Me ne shamas montrar mea vizajo, 
tote ne, quale tu!” 

“Tu esos pafita ante du minuti,” mokridis 
la maskito, “lore ni vidos tua vizajo, sioro 
Guardano. Nu, yunulo,” lu rauke dicis a 
Sonny, “qua tu esas?” 

“Me nomesas,” la proskriptito nelaute 
dicis, “Sonny Tabor.” 

La maskito rigideskis e retroe pazis pro 
surprizo. L’altra danjerozuli, uli sur la 
portiko, uli sur la tero, anhelis pro astoneso 
e nekredo. La nomo Tabor esis bone 
konocata tra Arizona. 

“Tu intencas dicar ke tu—ke tu es ta 
homo qua tante longatempe dupigas 
l’autoritatozi?” kriis la chefo dil bov-furtisti. 
“Desligez lua manui, homi!” 

Dum ke un de la danjerozuli desnodigis 
la kordo, la maskito ridegis pro amuzo. 

“Bonveno al Cirklo-Kaudo, Tabor!” lu 
bramis. “Pro quo tu ne quik dicis qua tu 
esas? Me povas uzar pafisto quale tu, 
yunulo! Per to quon me audis, tu es tre 
rapida per ta revolveri, e tala homi me 
bezonas hike.” 

La vizajo di Sonny blankeskis sub la 
sunbrunigo dil pelo, ed ilua okuli, ne plus 
pueratre dolca, glacieskis. La pensajo ke ta 
senkompata mortigisti supozas il esar 
profesionala ocidero quale li igis ilua pulso 
furiante galopar. 

Lore ilua manui esis liberigita, e li 
deziregis sizar la fauco dil maskito. II savis 
ke kelka flatachanta vorti salvus ilua vivo, 
ma plue preferis mortar kam dicar li. Esis 
nulo furtatra en ilua karaktero. Ma quon il 
povas facar kontre dek armiziti? E quale 
salvar la Guardano? Ta questioni kuris tra 
ilua mento quale elektro. 

“Ka tu membreskos a mea bando, 
Tabor?” questionis la nekonocata maskito. 

Sonny remarkabis, ke la pordo dil domo, 
min kam un pazo for il, esas mi-apertita. 
Tam rapide kam penso, il agis! 

“No, basranga mofeti!” 

II sizis Paso Jim ye la kamizo, e saltante 
vers la pordo tranis la Guardano aden la 
domo. Fulminatre pedfrapante, il bruisoze 
klozis la pordo e faligis la pezoza barilo 
ante ke l’astonata bandacho komprenis to 
quo eventas. 

CHAPITRO V. 

LA LASTA PASO DI PASO JIM. 


Esis du chambri en la domo: la koqueyo— 
ube Sonny trovis su—e la longa dormeyo 
ultre ol. Esis nula altra pordi defensar. 

Ca pordo, per qua la proskriptito tante 
ne-expektite profitabis, esis recente 
plufortigita per fera plaki. Sonny anke 
remarkis ke paf-aperturi perforas la muri 
en plura loki, e ke la shutri dil fenestri anke 
esas interne plakizita per fero. La domo 
esabis recente konvertita a fortreso. 

II vidis to omna per un regardeto, mem 
ante ke la lauta mujo di furio ed astoneso 
venis ek l’extera bov-furtisti. 

Paso Jim esis preske tam astonata da la 
ago di Sonny kam la pafisti dil Cirklo- 
Kaudo. Lua flav okuli saliis quale buleti, e 
lua boko beis. 

“Quon tu—” 

Meze dil koqueyo esis desneta tablo 
kovrita per sordida stana pladi, nutraj- 
peceti, sigaret-stumpi, lud-karti, e botelo de 
wiskio. Sonny sizis kultelo de l’eskombro e 
per un stroko liberigis Paso de la kordo qua 
ligis lua brakii. 

“Oportas kombatar, amiko!” anhelis la 
proskriptito. “Se ni trovus pafili—” 

“Ho! Me eroris pri tu, Sonny,” Paso 
anhelis. “Ho ve, me—” 

Pedfrapi e pugnofrapi furioze sonigis la 
pezoza pordo, ma ol ne falis. Omna bov- 
furtisti profane klamis e kriis. Inter la voci 
esis to dil maskita patrono, frenezioza pro 
furio. 

“Apertez ta pordo, damniti, o ni—” 
“Abasez tu, Paso!” avertis Sonny. 

Quale il expektis, la bando dil Cirklo- 
Kaudo pafeskis. La ligna muri dil domo ne 
esis sat dika por haltigar plombo, e kugli 
komencis enirar quale iracoza abeli. 

Sonny plunjis aden la dormeyo e quik 
riaparis portante to quon il deziris—pafili. 
Esis plura Colt ,45-revolveri inter la sordida 
vesti, kovrili, ed acesoraji, anke esis 
Winchester .45-70 fusilo e 10-kalibra fusilo 
havanta du fusiltubi. Li perdis nula tempo 
retrosendar pafado a la bandacho. 

“Ni sendez fairo a li, Sonny!” 


36 



Paso funcionigis la fusilo quale horlojo, 
presis la perkutil-levero adsupre, adinfre 
tam reguloze kam mashino. Pikanta ed akra 
fumo plenigis la domo quale blu-griza 
nebuleto. Armizita per du .45-revolveri, 
Sonny Tabor montris sua denti e spricigis 
kugli alonge la portiko. 

II faligis du homi adsur la subflexanta 
planki dil portiko. Paso mortigis altra 
homo, igis sua viktimo rular trans la basa 
balustrado a la sulo. La du defensanti 
intencis chere vendar lia vivi, omnakaze! 

Li juis un avantajo. Li havis la shirmanta 
domo, quankam ol esas febla, e povis movar 
de una paf-aperturo ad altra. Lia varmega 
pafado forigis la danjerozuli til respektoza 
disto e koaktis li shirmar su dop l’apuda 
edfici e la digo ye la lageto. 

La danjerozuli, tamen, sendis salveo pos 
salveo tra la muri dil domo. La kugli 
tralaceris per mortigiva z-z-z-z-ring, 
kelkafoye per plu basa b-r-r-r qua 
signifikas, ke la kugli jirante rikochas. Ta 
pafi esis la maxim danjeroza; la duimo di lia 
forteso spensita, la vunduri facita da li esas 
terorinda. Dum olima paf-kombato, Sonny 
vidabis la tota mandibulo di homo forpafita 
da tala kuglo. 

II e Paso ambe kombatis kalme e 
sistemale. L’okuli di la magra Guardano 
brilis tra la fumo quale flava topazi. 
Nekapabla trovar plusa municioni por 
la .45-70, lu nun pafis per un de la Colt- 
revolveri. 

Dum kurta intervalo en la pafado, Sonny 
audis ke la maskita chefo klamas imperi, 
pose venis la sono di forgalopanta kavalo. 

“Lu sendas por sua altra homi—rinforci,” 
solene dicis Sonny. “Esas adminime plusa 
sis homi, Paso, quale me dicis.” 

“Do ni falios, me supozas.” La Guardano 
negaye ridetis. “Ma ni igos li pagar, me e tu, 
Sonny!” E Paso levis sua nemuzikala voco 
por kantar sua preferata melodio: 

“Ho, la kafeo es bitra 
E ranca es la melaso. 

On ne manjas friandaji 
En la karcero d’ E1 Paso. 

“Mea amikino koquis 
Raspilo en bekaso, 

Ma me ne sucesis eskapar 
La karcero d’ El Paso.” 

Kuglo brulis voyo tra la quadrizita 
kamizo di Sonny, frolis ilua kosti. Suafoye 

pafante, il sendis du kugli vers la loko de 
ube ta projektilo venabis. Adminime un de 
li efikis, nam il audis agonioza kriacho de 
dop l’utensil-hangaro, distanta de kinadek 
metri. 

Plusa plombo-grelo frapis la domo. Uli de 
li vicioze rikochis del fero dil pordo e dil 
shutri; uli zumis tra la splitigita muri. Stana 
bolio-krucho sur la furnelo saltis aden la 
aero quale vivanto. Longa ligna splito frapis 
la kolo di Sonny, e dum instanto il supozis, 
ke il esas severe domajita. Paso ankore 
kantis—e pafis. 

Sonny hastoze traserchis la dormeyo por 
municiono, ma quankam il desesperante 
parexploris, trovis nulo plusa. Ne multa 
kugli restis ad il e Paso. Li ne plu 
longatempe eskartos la bov-furtistaro, e 
kande la rinforci arivos, esos nulo— 

“Regardez, amiko!” aboyetis Paso. “Li 
venas kun timono di furgono! Li esforcas 
enruptar la pordo!” 

“Ni mustas haltigar li,” la proskriptito 
kalme dicis, e forsukusis sis fumanta 
kartochi ek la varmega cilindri di la 
revolveri. “Oportas atencar la kartochi. Ne 
disipez li.” 

Sonny deziregis un pafo ye od la maskita 
patrono dil bandacho od Austin, lua 

barboza lietnanto. Li amba esis nevidebla, 
direktis la kerlachi per klamado. Quar de la 
danjerozuli aparis portante la furgon- 
timono kom arieto e trotis vers la pordo. 

“Pafez, Paso, oldulo,” kurte dicis Sonny 
Tabor, ed il ipsa frapetis la perkutili di sua 
propra revolveri kande l’atakanta bandacho 
distas de triadek metri. 

B-r-r-rum! Mixita kun l’explozi di la .45- 
revolveri di Sonny esis la terorinda, orel- 
ruptanta tondro dil fusilo. Paso pafabis per 
amba fusil-tubi. 

La avana homo esis preske pecigita da la 
fusil-pafo. Vesti esante preske forlacerita de 
la korpo, lu falis, krumplita, kom redizita 
amaso. Sonny faligis la duesma homo per 
kuglo tra la kapo; l’altra du homi turnis su e 
forkuris por salvar su. 

Dume la rede barboza Austin e sua 
patrono, qui pozabis su dop la digo dil 
lageto, duris pafar. Un de li—probable 
Austin—havis .30-30 povoza revolvero, e 
judikante per la sono, lu pafis kovrita 
kartochi havanta mola pinti. Lu base 
apuntis, e Sonny savis ke, balde o tarde, lu 
atingos sua skopo. 

E lu ya atingis, pos min kam un minuto. 
Sonny audis stranja, sufokata respiro de 
Paso Jim. 

“Amiko! Ka tu—” 

Sonny inklinis su super la magra 
Guardano, qua jacis krumplita sur la 
planko-sulo. II sentis trananta doloro en sua 
kordio. Kom oficiro dil autoritatozi, Paso 
esis ilua enemiko, ma Sonny ne tale 
konsideris lu. Guardano o ne, il prizis Paso, 
multe admiris lu pro lua obstinema kurajo. 

“Mea ventro!” murmuris Paso Jim. Per 
granda esforco lu rekte sideskis ed extensis 
tremanta manuo addope. La manuo 
retrovenis karmenizita. 

“Tote trairis,” Paso dicis, e montris sua 
longa blanka denti en grimaso. “Damnez ta 
mola kugli! La avana truo ne es plu granda 
kam moneto-peco, ma la—la dopa truo—on 
povus—enpozar chapelo. Me ya—” 

Lu mortis, ma malgre la protesto di 
Sonny, lu shancelante staceskis, tranis su 
per la tablo, e livis reda flako sur la planko- 
sulo. Lu forte prenis sua Colt-revolvero. 

“Apertez la pordo—nur til fendureto, 
Sonny, e lasez me ekirar,” lu tusis. “Me 
frapos un o du de ta mofeti ante ke me 
mortos.” 

La polverizita vizajo di Sonny esis tam 
griza e tam striizita kam to di Paso. 

“No, Paso, tu devas—” 

“Me iros,” rezolveme dicis la mortantulo. 
“Plu bone tale—me mortos omnakaze. 
Sonny, se tu ulmaniere eskapos—me ne 
opinionas, ke tu eskapos, ma—ca ringo.” 

Lu prenis chipa ringo de sua fingro, ringo 
ek du tordita klovi de huffero, e pozis ol en 
la manuo di Sonny. 

“Se tu sucesos eskapar, amiko,” feble 
susuris Paso, “montrez to a mea fratulo. Ilua 
domeno esas dek-e-sis kilometri norde de 
Las Tablas. Dicez ad il—dicez to quo hike 
eventis. Igez il—sendar la Guardani adhike 
por extingar ica koyoti. Ka tu facos lo— 
Sonny?” 

Nekapabla parolar, la proskriptito nur 
klemis la glaciatra manuo di Paso. Esis 
mikra o nula posibleso vivante eskapar, ma 
se yes, il ne oblivios la demando di Paso. 

“Ne irez adextere, amiko,” Sonny pledis 
kande la Guardano movis vers la pordo. 

Paso Jim prenis la botelo de wiskio de la 
tablo e vakuigis ol per kelka glutaji. 

“Ne esas—pro ke me bezonas falsa 
kurajo, Sonny.” Lu ridetis. “Me nur odias, 
ke ta wiskio esez disipita. Adio, amiko!” 

Forprenante la barilo, la Guardano 
shancelis adextere trans la portiko, klare 
videbla da la celita pafisti. Per granda peno 
lu rektigis su, e lente e rezolveme pazis 

adsur la gazono, la kapo alte levita e la 
revolvero tenita en ferma manuo. 

“La monti advokas, 

Me forlavos mea kraso 
E me nultempe rivenos 
A1 karcero d’ E1 Paso.” 

Pafili violentoze mujis. Sonny grincis sua 
denti vidante pulvero flugar de la vesti dil 
altstatura Guardano. Paso shancelis, falis a 
sua genui, e lore, per grandega e terorinda 
peno, subtenis su per un manuo ed itere 
shancelante staceskis. 

II adavane marchis, direte vers la digo. 
Lore esis adminime sis kugli en ilua korpo, 
ma il avaniris quale sonjanta viro. 

Dum kurta instanto, un de la danjerozuli 
expozis su por itere pafar la teroriganta 
figuro di Paso Jim. Ton la Guardano 
vartabis. Ilua revolvero spricigis flami e 
fumo e la bov-furtisto rulis alonge la digo, 
reda truo inter l’okuli. 

Lore venis mortiganta salveo. Inter la 
tondro dil Colt-revolveri esis la plu akuta 
krako di la .30-30. 

La magra gambi di Paso Jim shancelis sub 
il, lore il konvulsante saltis, quale se por 
saltar nevidebla fenco. Pezoze falante, il 

rulis adsur sua flanko. Extensante ilua 
longa gambi e brakii, il kalme tranquiligis 
su por l’eterna dormo. 

L’unesma pluv-guti falis aden la gazono 
dil domeno—quale lakrimi. 

CHAPITRO VI. 
LA STURMO. 


Kun bitra krio, Sonny larje apertis la pordo 
per pedfrapo, un mi-vakua ,45-revolvero en 
singla manuo. Ilua unika pensajo esis 
venjar Paso Jim, mortar facante lo. 

II kalkulis ke nur tri danjerozuli restas, ed 
un de li esas male vundita. Inter li esis la 
maskita patrono e la barboza Mike Austin 
havanta la .30-30. Se il povus apuntar ta du 
mortigisti— 

Ma ante ke il povis saltar adextere, il 
audis la martelago di hufi. La rinforci 
arivas! Quar kavalkanti galopis vers li, 
rauke klamante. 

Sonny itere bruisoze klozis la pordo, 
anhelis e pensis. Esis vana forjetar sua vivo 
tante temerare; il povas domajar plu multa 
bov-furtisti per vartar lia asalto. Hike, 
adminime, il havas la shirmilo dil domo. Se 

li asaltus—nu, il ankore havas kelka 
kartochi en la cilindri dil Colt-i. 

Tainstante la sturmo, qua minacabis dum 
du hori, frapis per subito stroko. La branchi 
dil koton-arbori apud la lageto frakasesis, la 
vento kriachis, blindiganta pluvo sequis. 

La pluvego esis preske inundo. Fulmino 
flagris kun brileso qua pikis l’okuli, e 
tondro ekis trans la Kalienta-baseno. 

“Se me ekiros ca situeso,” la proskriptito 
pensis, “esas nun o nultempe.” 

La liberigita kavali forgalopabis kande la 
kombato komencis. Sonny regardis tra la 
paf-aperturi en la muro ma vidis nula traco 
di Fardo, sua propra kavaleto. Ma il esis 
certa ke la kavaleto ulaloke proxime vartas 
Fexpektita advoko. Sonny bone dresabis lu. 

Tatempe nulu pafis. Semblis ke la 
bandacho vartas la paso dil sturmo ante 
rinovigar la batalio. La pluvo falis mem plu 
forte. 

Kande Sonny forsante apertis la shutri di 
fenestro opozanta la pordo, il subite rekte 
stacis. II audis ulo—ma quo? Ulo qua 
semblas esar en la chambro kun il. 

Yen! Inter la grondo di tondro il itere 
audis ol. Ol sonis quale jemo, rauka jemo 
qua forsan venas ek la guturo di 
mortantulo. 

Sonny cirkume regardas, la hari 
tenseskas sur ilua kranio-pelo. II esas 
evidente sola. Anke nulu esas en la 
dormeyo. Esas nur la karmezina flaketo ube 
Paso recevabis la mortiganta vunduro. 

Tremo trapasis la spino dil proskriptito. II 
ne darfas cedar su a timo nun! II nur 
imaginas ta sono. La kauzo esas nur la 
destensesko pos l’ecitanta streno, il rezonas. 

II jetante apertis la shutro, e vento-suflo 
plena de pluvo frapis ilua vizajo. Ol 
freshigis e stimulis il, ed il plenigis sua 
pulmoni per ol. De la fenestro il vidis nur la 
neklara formi di ocilanta arbori tra la 
pluvo-kurteno. 

Sonny emisis un longa, akuta siflo, e 
duesma. II vartis, ma nur dum kelka 
instanti. Venis respondanta brameto, ed il 
vidis Fardo plaudar de la bosko. 

Ecitite, Sonny saltis tra la fenestro; pos 
plusa instanto, il jetis su adsur sua selo. 

“Bonulo, Fardo! Ni—irez—” 

La bandacho de bov-furtisti, tamen, ne 
dormis. Dum ke la hufeti di Fardo 
rapideskis til galopo, Sonny audis 
l’avertanta klamo venar de la maskito: 

“Yen lu! Pafez, stultuli! Lu—” 

B-r-r-ang-bang-bang! 

La quar nove arivinta kavalkanti galopis 
de la voyeto inter la digo dil lageto e la 
graneyo. Austin e la patrono anke aparis. 
Lia pafili flamifis. 

Sonny turnis su sur la selo e sendis sua 
propra salveo. Pafante de la saltanta 
ferdeko di galopanta kavalo tra kurteno de 
suflita pluvo ne esas facila artifico, ma la 
proskriptito esis un de la maxim habila 
pafisti en la Sudwesto. Un mujo venis de 
ilua pafili, ed un de la kavalkanti retroe falis 
trans la gropo di sua kavalo, quik mortigita. 

Pamp! Sonny laxigis sua tenego an la 
revolveri, faligabus oli se ilua indikfingri ne 
esabus tensita cirkum la destensili. II esis 
frapita. Ondo de nauzeo trapasis il. 

“Vi frapis lu, homi! Pluse! Rajuntez lu!” 

Sonny sucesis, per plombatra brakii, 
shovar la revolveri aden sua Levi-pantolono 
e tenar la pomelo per amba manui. II sentis 
varma, saloza saporo en la boko, e kantado 
en l’oreli quale la sono di violini. II ante 
lore esabis pafita, ed il komprenis, ke il esas 
malege, forsan mortigante, frapita. 

“Fardo—kuregez—amiko—” 

Li ankore pafis ye il, persequis il, ma la 
tenue muskuloza kavaleto kuris quale 
ciklono, lua silkatra krinaro flugis quale 
banderolo en la vento e pluvo. 

Sonny desesperante tenegis la pomelo, 
luktis kontre la senkoncio qua vinkeskas 
ilua fatigita cerebro. Retroe regardante, il 
povis vidar nulo ma batanta pluvo. 

“Durez—durez kurar, amiko!” dormeme 
murmuris la proskriptito. 

Pos to, omno esis neklara sonjo. 

CHAPITRO VII. 
KOSHMARI. 


Esis egale pro la sturmo kam pro la 
rapideso dil hufi dil makulizita kavalo ke la 
vivo di Sonny Tabor tamatine salvesis. 
Kande il emersis ek sua mi-dormado, la 
cielo esas klara, la suno brilas, esas 
posdimezo. La doloro di ilua vunduro 
vekigas il. 

Komence il tote ne savis ube il esas; pose 
il deskovris, ke il esas proxim la sudala 
bordo dil baseno. II astonesis trovar su 
ankore nekaptita ed ankore sur la selo. II 
retenabis la selo nur per instinto. 

Fardo lenteskis til tranquila troto, ma 
singlafoye kande la hufi dil kavaleto tushis 
la tero, tormentanta dolorego lancinis tra la 
korpo dil proskriptito. II esabis frapita en la 
dextra flanko, ma ka la kuglo penetrabis la 
pulomono od altra organo, il ne savis. 

Li pluproximeskis la somito dil klifo, e ne 
esis for la loko ube il unesme renkontrabis 
Paso Jim. Esis varmega pos la pluvo, ed il 
esis vertijanta e malada. Esis stranja 
vakueso en ilua kapo, e rodanta, sempre 
kreskanta doloro sub ilua shultro. 

Tam sorgeme kam ilua doloranta okuli 
permisis, il regardis la baseno dop e sub il. 
II vidis nula indici di persequo. La pluvo, il 
komprenis, forbalayabis ilua traci, e la 
regiono esis tante vasta e tante aspera, ke 
restis nula posibleso ke la bov-furtisti 
trovez il. 

Ye la bordo dil giganta baseno Sonny 
turnis la kapo di sua kavalo vers Las Tablas. 

“Oportas parolar a la fratulo di Paso—ye 
ta domeno,” il murmuris. 

Multa fatiganta kilometri di aspera 
foresti jacis inter il ed ilua skopo, voyajo 
qua esus desfacila mem por homo 
nevundita. Sonny balde lernos, ke il tro 
multe evaluas sua forteso, tro min multe 
evaluas la graveso di la vunduro. 

Explorante ilua pafili, il deskovris, ke 
restas nur un kartocho. 

“Ma me tre bone uzis li, me opinionas,” il 
murmuris. 

II balde esis inter la pini dil foresto, 
sovaja e tote dezerta regiono. Fardo 

senfatigite avaniris, e la proskriptito mustis 
grincar la denti por tolerar la mizero di la 
huf-shoki. Me il mustis atingar la fratulo di 
kompatinda Paso. Ton il promisabis. 

Pluse, Sonny Tabor nultempe repozos til 
ke la travivanti di ta ocidema bandacho 
esabos extingita. 

Atinginte fonteto qua gluglis de inter 
roki en aborizita ravineto, Sonny haltis por 
lasar Fardo drinkar e kelke pasturar. II ipsa 
grande bezonis aquo. 

Ma kande il esforcis itere acensar la 
kavalo, il trovis, ke il ne havas sat multa 
forteso por staceskar, certe ne por hisar su 
adsur la kavalo. II apude pozis la Colt- 
revolvero qua kontenis l’unika kartocho, 
extensis su sur la herbaro, e dormeskis. 

Esis nokto kande lu vekis, e trovis su plu 
febla kam antee. Dolorego lancinis tra ilua 
flanko kun omna respiro, ed il esis trempita 
per glaciatra sudoro. Nekapabla mem 
staceskar, il itere fatigite klozis sua okuli. 

“Esas la fino di mea voyeto,” esis la 
pensajo qua flotacis tra ilua torporanta 
mento. II esis preske tro malada por anxiar. 

Quante longe il jacis apud la gutifanta 
fonteto, ka du dii e nokti o tri, il nultempe 
saveskis. La sempre fidema Fardo restis 
proxime ad il, ulfoye anxioze frapetis sua 

mastro per sua veluratra muzelo. Ulfoye 
Sonny koncieskis, ma dum la maxim multa 
hori il esis tenita da hororinda koshmari. 

Multafoye en ta perturbanta koshmari il 
kombatis la bov-furtisti en Kalienta-baseno. 
Ofte il imaginis vidar la mortinta e 
ridetanta vizajo di Paso Jim. 

II delirante vekis en la nokto. Esis tre 
obskura, ma il vidis Fardo super il. Super la 
makulizita kavalo, en to quon il supozis 
esar arboro, il vidis du punti di verda lumo, 
quale regardeganta okuli. 

“Me evidente dementeskas,” Sonny 
murmuris. “Me es senraciona.” 

L’okuli pluproximeskis. Fardo anke 
anxiis, e Sonny imaginis ke l’animalo 
tremas pro timo. La proskriptito extensis un 
manuo por la Colt. II rimemoris, ke il havas 
un restanta kuglo. 

“Ca okuli ne es reala—me vidas sonji,” 
Sonny pensis. “Simile a ta jemo quan me 
supozis audir en ta domo.” 

Ma il nevolate levis sua brakio, apuntis la 
centro di ta movanta punti di maligna 
lumo, e pafis. L’eki dil pafo traurale resonis 
inter l’arbori. 

“Me es dementa en la kapo.” II feble 
ridetis, ed itere dormeskis. 

Ma matine il vidis, extensita sur la sulo 
distanta de duadek metri, la flava kadavro 
di mortinta monto-leono! Do il ne esabis 
tante senraciona. II risaneskos! 

“Fardo, fola kavalo,” tenere dicis la 
proskriptito. “Tu perceptis ta leono, e tu ne 
forkuris. Tu esis pavorigita, ma tu ne 
abandonis tua olda amiko. Ka tu nultempe 
divenos inteligenta?” 

Sonny sentis su esar multe plu bona, 
quankam febla pro manko di nutrivi. Fardo 
abasis sua inteligenta kapo, e Sonny tenis la 
kolo dil animalo e tranis su por staceskar. 
En la poshi dil selo esis kelka provizuri, e la 
proskriptito avide manjis ed itere drinkis 
del fonteto. II travivabis, danko ad ilua 
harda e muskuloza korpo. 

II repozis dum la maxim granda parto dil 
dio, horope sentis su sempre plu forta e plu 
bona. II mem sucesis brosar e netigar Fardo 
ante ireskar vers Las Tablas. Ante 
sunkusho, il esis kilometri for la fonteto ube 
il preske mortabis. 

Kurtatempe pos noktesko il vidis 
l’expektita brileto di lamp-lumo. II tandem 
proximeskas a la fino di la voyajo. 
Sendubite hike esas la domeno di la fratulo 
di Paso Jim. 

“Me supozas, ke nia desfacilaji nun finos, 
adminime kelkatempe, Fardo,” sospiris la 
proskriptito. 

Se il konjektabus to quon fato komplotis, 
il ne esabus tante felica. 

CHAPITRO VIII. 
SURPRIZI. 


Fred Boman, la fratulo di Guardano Paso 
Jim Boman, havis nur mikra domeno, e 
dum ta ne-okupata sezono lu employis nula 
bovgardisti. Severa homo havanta quadrata 
mandibulo, evanta preske quaradek yari, lu 
vivis kom solitara celibulo en sua du- 
chambra dometo ye la bazo dil Marmora 
Monto. 

Tanokte, tamen, lu ne esis solitara. 
Boman havis multa vizitanti. La koqueyo 
esis densa per tabako-fumo, e serioza 
konverso eventis. 

Sherifo Jon Rankin—kurta e dika homo 
havanta fer-griza hararo e herisita labio- 
barbo—venabis de Las Tablas, e kun lu esis 
du membri dil Arizona-Guardani, Klif Bell e 
Frank Mirs. Li amba esis alerta viri evanta 
duadek-e-du e duadek-e-quar yari. 


56 



La quaresma gasto di Boman akompanis 
l’oficiri del urbeto. Lu esis Nil Strim, bov- 
transportisto e bov-komercisto en Las 
Tablas—mezevoza ma forte formacita, 
vestizita per vestaro polvoze nigra. Irge 
kande lu parolis, lu montris rango di ora 
denti. 

“No, lu ne ja aparis hike,” Boman nervoze 
dicis. “Paso sempre sorgis su sat bone. Ka vi 
supozas, ke ulo advere mala eventas?” 

“Nu, Paso foriris pri ca misiono tri o quar 
dii ante nun, e ni audis nulo de lu,” dicis 
Guardano Mirs, e forjetis sua sigareto. 

“Quon tu supozas eventir?” 

Sherifo Rankin levis sua pezoza shultri. 
“Ton ni volas saveskar. Plura homi 
desaparis, tote desaparis, ulaloke inter hike 
e la nordala latero dil Kalienta. Es tre 
suspektinda. La Guardani e me diskutis ol 
hiere en l’urbeto. Sioro Strim sugestis, ke lu 
anke venez.” 

“Yes, me volas deskovrar la kauzo di ico 
... irge quo ol esas.” Nil Strim vigoroze 
konkordis per kapsigno. “Ca misterio 
domajas mea komerco.” 

“Ka vi advere opinionas, ke ulo mala 
eventas che la Cirklo-Kaudo?” Fred Boman 
questionis, fumanta per sua pipo. 

“Ni decidis irar adibe e saveskar,” 
Guardano Bell kurte dicis. “Ka tu deziras 
irar kun ni, Boman?” 

“Me opinionas, yes,” heziteme dicis la 
bovgardisto. “Me ne savas quale pensar pri 
Paso. Me apene kredas, tamen, ke irgo mala 
eventas pri oldulo O’Hara e lua Cirklo- 
Kaudo-domeno. Ho, lu es tam honesta kam 
la dio. Se ne, nu, me esis sempre dupigita.” 

Nil Strim totkordie konkordis. “Me 
komercis kun l’oldulo dum dek yari,” lu 
dicis. “Lu es yusta, certe. Ma me konkordas 
kun la sherifo pri saveskar to quo eventas 
en la baseno, se ulo eventas.” 

“Bonege, ni komencos frue matine,” 
Boman konsentis. 

“No, ni decidis kavalkar canokte,” dicis 
Strim. “Tale ni esos che O’Hara ye 
jornesko. Lore—” 

II haltis, inklinis la kapo quale se lu 
askoltas. Kavalkanto eniris la gazono dil 
domeno; li omna audis la klikto di ferizita 
hufi. 

“Nu, qua per la diablo venas? Me ne 
havas vizitanti mem unfoye omnamonate,” 
Fred Boman klamis. 

La tri oficiri staceskis. “Ni iros aden 
I’altra chambro,” dicis la sherifo, la fronto 

frunsita. “Gastigez ca noktala kavalkanto, 
Boman, dum ke ni exploras lu.” 

Nil Strim akompanis l’oficiri aden 
l’adjuntita lit-chambro. Li livis la pordo mi- 
apertita, e pro ke esis nula lumilo en la 
dormeyo, li povis vidar sen esar vidita. Li 
jus finigis l’aranjuri kande frapeto audesis. 

“Enirez!” Boman grunis. 

Sporni tinkletis trans la sulio. En la milda 
brilo dil lampo Boman vidis jentila homo 
havanta blu okuli enirar la domo, yunulo 
quan la bovgardisto ne antee vidabis. La 
tensa muskuli di Boman laxeskis. La 
presorgo dil sherifo esas nenecesa. Esas 
nulo nociva en ca homo. Lu esas nur 
vaganto serchanta employo o repasto. 
Boman ridetis sua bonveno. 

“Saluto, yunulo,” lu dicis. 

La vizitanto ne ridetis; esis ulo trista en 
ilua mieno. 

“Ka tu havi—ka tu havas fratulo nomizita 
Paso Jim? Guardano?” il sobre questionis. 

“Nu, yes, yunulo, pro quo?” anxiante 
questionis Boman. 

La kavalkanto transdonis a lu la ringo ek 
huffero-klovo. “Paso dicis a me, ke me 
donez ico a tu,” il dolce dicis. “Lu—nu, ulo 
eventis. Paso—Paso esas mortinta.” 

Pro shoko Fred Boman emisis kriacho. Ye 
to la yuna nekonocato felinatre juris sur la 
pinti di sua boti. Ilua manui falis vers ilua 
revolveri. Lore li levesis. 

“Sat bone, Tabor!” klamis la voco di 
sherifo Jon Rankin. “Tenez li alte! Ni havas 
tu!” 

L’oficiri—e Nil Strim—hastis aden la 
koqueyo, pafili tirita. 

“Ho! Tabor ipsa! Quala fortuno!” kriis 
Guardano Klif Bell. 

“Ya fortuno!” Mirs ekis. “Ka tu es certa, 
sherifo, ke ca infanto es advere—” 

“Ya es lu,” la sherifo exultis. “Me havis 
ilua fotografuro klovetagita super mea 
skribtablo dum un yaro, me devas savar! 
Prenez ta pafili de lu, Fred.” 

Boman, ankore aturdita da la novajo 
recevata, facis to quon la sherifo imperis. 
Pose un de la Guardani tranis la manui dil 
kaptito dop ilua dorso e manotizis li. 

“Me supozas, ke tu dicos ke tu nomesas 
Jon Do.” Klif Bell ridetis. 

“Ho, me ya esas la homo quan tu 
serchas,” fatigite konfesis la proskriptito. 
Ilua traurala regardo esis fixigita ye Fred 
Boman. “Me promisis Paso venar adhike. 
Ma lu—” 

“Se lu es mortinta, tu mortigis lu!” akuzis 
la bov-komercisto, la vizajo blanka e 
konvulsanta pro furio. 

La shultri di Sonny Tabor subkurveskis. 
“Me volas, ke vi lasez me naracar la 
historio,” lu dicis. “Se me mortigabus Paso, 
ka vi supozas ke me venez adhike kun lua 
ringo? Ni kune kombatis ta bov-furtisti, lu e 
me, e me esperas ke kande mea morto- 
tempo venos, me esos kapabla mortar tam 
bone kam lu.” 

“Rakontez,” nepaciente grunis la sherifo. 
“Pri qua bov-furtisti tu parolas?” 

“Bov-furtisti en la Kalienta-baseno,” la 
proskriptito quik dicis. “Me vidis li facar tri 
ocidi, e li mortigis Paso. La Cirklo-Kaudo—” 

“Ne probable!” mokridis Nil Strim. 

Sonny Tabor jiris por regardegar lu per 
streta okuli. Ta voco! Ube lu audabis ol? 

“Ca yunulo mentias, to es klare videbla,” 
la bov-transportisto de Las Tablas dicis. “Es 
nulo mala che O’Hara. Lu nur esforcas 
dupigar ni.” 

Strim komencis facar sigareto. Sonny 
regardis lua manui. Li esis kovrita per 
veruki! 

“Nu, tu—tu es la patrono di ta ocidanta 
bandacho!” Sonny klamis. Furio-ondo kuris 
tra il. 

Nil Strim saltis vers Sonny, lua vizajo 
deformita da odio. Lu frapis la proskriptito 
ye la vizajo per sua tota forteso. 

“Akuzas me pri esar bov-furtisto, ka?” lu 
rabioze grunachis. 

Nekapabla defensar su pro la manotizita 
manui, Sonny falis. Redo fluis ek ilua labii. 

“Nil Strim kun bov-furtisti?” mokridis la 
sherifo. “Ho, tro bona! Quon tu facis, Tabor 
—fumis marihuano?” 

Sonny restis tacema. Pro quo esforcar 
igar l’oficiri kredar ilua naraco? To esas 
vana. 

“Ka ni duktez Tabor a la karcero en Las 
Tablas, sherifo?” Mirs questionis. “Me 
supozas, ke ni ajornez la voyajo al Cirklo- 
Kaudo, ka ne?” 

“Me ne savas. Me ne volas,” respondis la 
sherifo. “Ni ne es tro for ta domeno nun-” 

“Ton me anke dicas,” interruptis Nil 
Strim. “Ni finez per la Cirklo-Kaudo. Ni 
povas livar Tabor kaptita hike. Lu restos.” 

“Bonege! Ligez la pedi di Tabor, Mirs,” 
Bell dicis a sua Guardan-kompanulo. 

“Ka vi ne povas komprenar,” la 
proskriptito desesperante kriis, “ke ca 
Strim-kerlo nur duktas vi aden kaptilo, por 
ke lua homi paf-mortigez vi? Lu es—” 

“Tacez!” ulu kurte imperis, e Mirs prenis 
elegante envolvita kordo de la parieto e 
sekure kunligis la pedo-koli dil proskriptito. 
Kande ta tasko esis kompletigita, la homi 
preparis departar. 

“Lastafoye, ka vi ne askoltas?” Sonny 
pregis. “Vi marchas direte aden sika 
ravineto, certe. Ta Strim homo—” 

“Adio, Tabor,” triumfante mokridis Strim, 
e forte pedfrapis la sternita proskriptito ye 
la kosti. “Venez nun. Ni irez.” 

Li pezoze ekpazis, la seruro kliktis an la 
pordo, e balde Sonny audis la kliktado di 
bridi e mordili e la striado di ledro dum ke 
li acensis lia kavali. Hufi tondris e 
minlauteskis til silenco. Plusa viktimi por la 
mortigisti che Cirklo-Kaudo, irante quale 
mutoni al buchisto! 

CHAPITRO IX. 

NOKTALA KAVALKADO. 


Kaptinte Sonny Tabor, l’oficiri ne 
konsideris ke li traktas la maxim ruzema 
homo en la Sudwesto. La proskriptito 
facabis plu multa riskoza eskapi kam il 
havis fingri e pedfingri, ed il eskapabis ek 
uli de la maxim forta karceri en Arizona. 

Fuganto de pos ke lu evis dek-e-quar 
yari, Sonny savis omna habila stroki. Pro to 
lu sucesabis evitar la slingo tante 
longatempe. II esis desfacile tenita. 

La manoto klozita sur il esis antiqua 
sorto quan Sonny bone konocis. Havante 
sat multa tempo, il esis certa ke il liberigos 
su. 

La manui di Sonny Tabor esis mikra, ed il 
lernabis quale kompresar l’osti e tendini di 
la manuo e polexo preske til disloko. Ed 
ilua harda muskuli esis tam flexibla kam 
olti di akrobato. 

La fakto ke la manoto esis dop il 
pludesfaciligis la tasko. Anke ilua vunduro 
doloris kande il movis su. II pensis, Forsan 
me ne povas, omnakaze, liberigar me. 

La sudoro fluis de ilua fronto. II tranis e 
tordis su por movar la tenanta braceleti 
trans sua manui. La lenta minuti semblis 
esar hori. Plurafoye il preske sucesis, ma la 
stalo itere glitis a la karpi. 

“Oportas liberesar! Oportas!” il 
murmuris. 

Tandem, per superhomala esforco qua 
arachis la pelo de ilua polexi, lu sucesis. 
Forjetante la manoto, il rekte sideskis, 
rekuperis sua respiro, e lore per nesentanta 
fingri il desnodigis la kordo qua ligis sua 
gambi. II vertijante staceskis, sizis la tablo 
por subtenar su. 

II prenis la ,45-revolveri forprenita da il e 
traserchis la domo por municiono. Sur 
polvoza tabuleto en la lit-chambro il trovis 
nova buxo de kinadek kartochi. Pos charjir 
la pafili e plenigar la poshi di ilua greti, il 
ruptis fenestro en la koqueyo e trareptis. 

Ye ilua akuta siflo, la makulizita kavalo 
trotis vers il ek l’obskureso. Kun alejata 
gutur-rido, Sonny klimis adsur la selo. 

“Ni iros fore, Fardo, e rapide. Ka tu 
povas?” 

La mordilo dil kavalo tinkletis “yes.” 
Sonny ireskis adnorde, vers la fora 
Kalienta-baseno. 

Kelka homi proskriptita facus to quon 
Sonny facis. II esis libera, kapabla tote 
eskapar la distrikto. La sherifo e la 
Guardani esis ilua naturala enemiki, e per 
kavalkar por helpar li, il riskas sua vivo e 
libereso. 

Livar la viri a la fato quan li ipsa invitas 
ne mem venis aden ilua mento. Li esos 
kaptita, e Sonny intencis barar la maligna 
komploto di Strim, irge quo esos la kusto. 
Oficiri o ne, il ne povis lasar li mortar sen 
facar omno posibla por salvar li. Pluse, la 
fratulo di Paso Jim esis kun li. 

La luno esis ofte obskurigita da fluganta 
nubi, ma Sonny nun bone konocis la 
voyeto, ed il pulsis Fardo a la limiti di lua 
kapableso. La bando dil sherifo esis fore 
avane. 

“Oportas atingar la Cirklo-Kaudo ante li, 
nur to!” il anhelis. 

Adsupre ed adinfre en la monti, tra 
foresto e trans rokoza planaji flagris la 
galopanta kavalo. Kilometri fluis sub lua 
hufi. Ante noktomezo li atingis la somito dil 
klifo, e la granda baseno esis nigra abiso 
sub li. 

Pos facir la danjeroza decenso al fundo 
dil baseno, la voyo esis plu facila. Sonny 
rimemoris la nokto kande il irabis per 
preske la sama voyo, avan la pafilo di Paso 
Jim. E semblis ke la proskriptito povis audar 
la kansono di Jim, “La karcero di El Paso.” 

La dextra horizonto redeskis pro 
l’unesma pala kolori dil auroro, e dum ke la 
lumo pluheleskis, Sonny serchante regardis 
cirkume. II ankore esis plura kilometri de la 
stabeyo dil Cirklo-Kaudo, ed il vidis nula 
traco di la bando dil sherifo. Kad il 
preterpasabis li dum la longa noktala 
galopado? 

II iris kelke adsinistre. Nur un plusa 
rokajo celis la vidajo dil domeno-domo. 
Preterpasante ol, il nelaute siflis. 

Li esas ibe, nur kelka centi de metri 
weste de il—la tri oficiri, la fratulo di Paso, e 
Nil Strim! La bandeto kavalkas direte vers 
la domo dil Cirklo-Kaudo, esas min kam la 
duimo di un kilometro for ol! 

Omno esas pacoza e tranquila cirkum la 
domo. Ocidema embuskado vartas. Strim 
kavalkas kelke aparte de la homi quin lu 
trahizas, por esar for la pafado kande ol 
venos. Nula tempo esas perdenda; Sonny 
spornagas la kavalo por interceptar li. 

“Strim!” il klamis ektirante un de sua 
Colt-revolveri. 

La chefo dil bov-furtisti jirigis sua kavalo, 
rigideskis en sua estribi, e rapide ektiris sua 
propra pafilo. 

Br-r-rang-bang! Unfoye, dufoye la .45 di 
Sonny flamifis. 

Sharpo ek blua fumo fluktuis dop la 
kuranta kavaleto. 

L’unesma pafo faliis: Fardo shokpulsabis 
ilua apunto per saltar meskit-arbusto. Ye la 
duesma pafo, tamen, Strim tordis su en sua 
selo, kriachis pro agonio. Lu sizis ye sua 
pomelo, faliis, e pezoze falis al sablo. Pro la 
maniero di lua falo, Sonny savis, ke lu 
nultempe itere staceskos. 

To omna eventis dum kelka sekundi ante 
ke la restajo dil bandeto komprenis to quo 
eventas. 

“Es Tabor!” bramis sherifo Rankin, 
riganante lua raciono-povo. 

Nun esis multo pri quo pensar, tamen, 
ultre Sonny Tabor! Pafili venenoze flagris 
de la paf-aperturi en la muri dil domo. 
Kugli komencis zumar cirkum li. 

“Irez dop la fenco dil inkluzeyo—hastez!” 
Sonny klamis dum galopante venar. 

Se Sonny esabus un minuto plu tarda, 
mem mi-minuto, ta unesma salveo de fusili 

probable mortigabus li omna. Ma la 
proskriptito koaktabis la bov-furtisti agar, 
igis li pafar ante ke lia viktimi esas en 
efikiva porteo. La surprizo esis tro frua. 

La quar homi salvita de la paf-kaptilo ne 
longe hezitis, ma obediis la konsilo di 
Sonny. Saltante de lia kavali, li refujis dop 
la fenco dil inkluzeyo, triacent metri for la 
domo. La yunulo esis kun li kande li 
postenizis su. 

“Tabor, semblas ke tu—tu salvis ni 
malgre ni!” balbutis la sherifo. “Strim ya 
duktis ni aden—aden horniso-nesto. Ma per 
la diablo, quale tu—tu—” 

“Ne importas, sherifo. Abasez tua kapo,” 
dicis la proskriptito. 

CHAPITRO X. 
QUITIGAR DEBAJI. 


La homi en la domo duris kontinue pafar lia 
Winchester-fusili, ma profitante per omna 
shirmanta kozo, Sonny Tabor e l’altri reptis 
alonge l’inkluzeyo a la utensil-hangaro e 
graneyo. Til lore, la bandacho vane brulis 
pulvero; nulu de l’oficiri sufrabis mem 
skracho. 

Dume, la fakto ke Sonny esas 
proskriptito—viro “serchata”, valoranta 
premio por kapto—esis obliviata. Li omna 
kune kombatis! Ed ulmaniere, quankam li 
ne komprenis quale, li fidis ad il kom chefo. 

“Neutila pafar ye la domo,” il dicis a li. 
“Ni repozez dum minuto e pensez.” 

“Quanta homi tu supozas esar interne?” 
Klif Bell questionis. 

Sonny rapide kalkulis. “Kin, me 
opinionas—e me kredas ke un de li esis 
vundita l’altradie.” 

“Nu, esas kin de ni; es egala chanci, 
segun me,” la sherifo grunis. 

La bov-furtisti havis granda avantajo pro 
la shirmanta domo, tamen, e Sonny savis, 
ke asalto divenus dizastro. II sorgeme 
pensis. En la voyeto esis la pezoza furgon- 
timono quan la bov-furtisti uzabis por la 
faliita esforco ruptar la pordo kande il e 
Paso defensis la domo. 

“Esas nula paf-aperturi en la dopajo dil 
domo,” il dicis a sua kompanuli. “Ni prenez 
ta stango ed esforcez ruptar un de la shutri 
ibe. Se la bandacho esforcabus lo l’altradie 
kontre Paso e me, li rapide kaptabus ni. 
Venez! Ni irez cirklatre tra l’arbori apud la 
lageto.” 

“Semblas bon ideo,” konkordis Guardano 
Klif Bell. “Ho! To esis tro proxima!” 

Fortega kuglo shokis volkano ek sablo e 
gravio proxim li kun lauta spa-a-a-ng! Itere 
la .30-30 di Austin! Sonny severe tensis sua 
boko. 

“Olda Red-barbo es tre bona per ta longa 
pafilo,” il avertis li. “Esez prudenta. Esis lu 
qua mortigis Paso Jim.” 

“L’ocidanta banditi!” sufokate dicis Fred 
Boman. “Ni irez! Ni extingez ta mofeti!” 

“Unesme ni decidez exakte to quon ni 
facos, e quale facor ol,” la proskriptito 
konsilis. 

Li rapide komplotis; lore, portante la 
pezoza stango, li iris cirkum la digo dil 
lageto, sorgeme celante su. Li emersis ek la 
bosko quaradek metri for la dopajo dil 
domo e kelke plu alte kam ol sur la pento di 
kolino. 

Esis du fenestri klozita per fera shutri. Li 
konkordis batforsar la dextra shutro. Quar 
de li esos sat multa por uzar la stango; la 
tasko di Guardano Klif Bell esos pafar ye la 
sinistra fenestro por deturnar Linterna 
homi de pafar. 

“Nun—ka vi es pronta?” 

Li kuris alonge la pento. Sonny e 
Guardano Mirs tenis l’avana extremajo dil 
timono; Fred Boman e la sherifo portis la 
dopa parto. Li sempre plurapideskis ye 
omna pazo. 

Krak! La pezo di preske duimo di tuno 
shokis la shutro. Quankam ol esis fortigita, 
la chari frakasesis. 

“Enirez!” kriis Sonny Tabor kande la 
barilo falis adinterne. 

II hisis sua ajila korpo tra l’aperturo, 
pafili ektirita. 

Mirs klimis dop il, e Boman e la plu lenta 
sherifo sequis. 

Plombo-uragano, tro alte apuntita, 
explozis ek la pafili dil bov-furtisti. Sonny 
Tabor falante adsur la planko-sulo saltis 
adlatere e base squatis. 

II esis en la koqueyo—la chambro ube 
Paso recevabis la morto-vunduro. Omno 
esis nebuloza pro fumo, ma Sonny vidis 
skopi, multa skopi. Ilua revolveri mujis. 

Tri de la homi esis Mexikiani, ed il videtis 
la kruela, barboza vizajo di Mike Austin per 
la flagrado di pafili. Til lore, tri de la 
kompanuli di Sonny esis en la domo, e Klif 
Bell ensaltis tra la fenestro. 

“Faligez via pafili!” klamis la sherifo. 

La kin kriministi decidis kombatar, e li 
kombatis kun la senraciona feroceso di 
akulata animali. Tante proxim l’una l’altra, 
la batalio esis meleo. Fusili esis uzata kom 
bastonegi tam ofte kam kom pafili. La 
bruisego surdigis. Kriachi e klami mixis su 
kun la mujo di pafanta Colt-i. Sonny audis 
ke Fred Boman frenezioze ridas. 

Br-r-r-rang bang br-r-rang! 

Un de la Mexikiani krulis, pafita tra la 
kordio, lua kamizo flamifanta pro la 
proximeso dil pulvero-flagro. 

Mirs arachis Bowie-kultelo ek la manuo 
di altra bov-furtisto e pafis lu per sua Colt- 
revolvero. Un altra danjerozulo kriachis e 
falis. 

La homo havanta vizelatra vizajo e Mike 
Austin kuregis vers la pordo qua duktas 
aden la dormeyo, ma nur la barboza Austin 
sucesis. “Vizel-vizajo” esis haltigita da pafo 
de la revolvero di sherifo Rankin, e lu 
kulbutis a la planko-sulo. 

Sonny saltis vers Austin. Nula pordo 
restis por esar klozita da la rede barboza 
bruto, esis nur aperturo en la parieto. 
Kande Sonny trasaltis, Austin jiris vers il, la 
.30-30 apuntita de la hancho. Kriante 
blasfemo, lu presis la destensilo. 

Ma il esis tro proxim sua intencita 
viktimo. Sonny forfrapis la fusil-tubo kande 
la Winchester sovaje krakis. II suafoye pafis 
—dufoye—trifoye. 

“To por Paso, barboza serpento!” la 
proskriptito kriis, okuli glaciatra, blanka 
denti montrita. 

Omna pafi di Sonny efikis. Austin, lua 
barbo separata da agonio-rido, falis quale 
poplito-tranchita bufalo. Lu falis adsur lito, 
la leda kapo tordita sub lu. Per longa ah-r-r- 
r-r, lu exhalis sua ultima respiro; la morto- 
tuso kliktis quale ruptita pumpilo. 

Per karmezine makulizita maniko, Sonny 
vishis la sudoro e pulvero de sua vizajo e, 
kelke shancelante, retroiris aden l’altra 
chambro. Cafoye il ne esabis vundita, ma 
l’olima vunduro kelke pulsis. 

Klamo venis de la sherifo e l’altri. La 
kombato finis, e nur Guardano Mirs esabis 
vundita; la vunduri esis brakio perforata da 
kuglo e tranchuro sur la sinistra manuo da 
kultelo. 

“Bona laboro! Bona laboro, omni!” klamis 
la sherifo, tam ecitata e gaya kam kindo 
kun nova ludilo. “Ni extingis li omna, per 
cielo! Tabor-” 

Ma Sonny facis ulo stranja. II pedfrapis la 
planko-sulo dil koqueyo—ed askoltis. 

“Quo es, yunulo?” 

De pos ta dio kande il eskapabis de ta 
chambro, Sonny esis kurioza pri ta jemi 
quin il audabis, o supozis audir. Venis aden 
ilua mento, ke forsan esas kelero sub la 
domo. Uli de la planki matide resonis sub 
ilua pedi. 

“Me serchas ula sort di trapo,” il rapide 
explikis. “Kande me esis laste hike—” 

Klif Bell bruisoze pulsis la frakasita tablo 
adlatere. “Ho, per omno bona!” Lu siflis. 

Li omna avide avaniris por vidar fera 
ringo reza a la planki. Ya esis kelero sub oli. 

La kadavro di un de la Mexikiani esis 
forrulita. Bell prenis la ringo e per granda 
esforco levis la pezoza pordo. 

“Kad irgu es ibe?” la sherifo cirkonspekte 
questionis, un manuo sur la kroso di sua 
engainigita revolvero. 

Esis nula respondo ek la nigra aperturo 
en la planko-sulo—nur febla bruiseto qua 
povus esar de kuranta rato. Ma Sonny 
opinionis, ke il audas la sono di respirado. 

“Me iros adinfre. Semblas esar skalo,” 
grunis Klif Bell, e lu acendis alumeto. 

Lu sorgeme decensis, la lumo fluktuetis 
en lua manuo. 

“Ne tro profunda,” lu dicis; lua voco 
stranje ekis. “Nulo hike ma bidoni de 
nutraji e-Ho, per Deo!” 

“Quon tu vidas?” aboyetis la sherifo. 

“Venez e helpez me! Esas homo hike! Es 
olda O’Hara! Me opinionas, ke lu ne es 
mortinta, ma lu es tre proxim morto!” 

Boman e la sherifo hastoze decensis e pos 
ula desfacileso sucesis portar la kaptito 
aden dilumo. 

Sonny esis shokata pro la vidajo. Lu esis 
oldulo evanta forsan sisadek yari, havanta 
longa, desneta, blanka hararo. Lu esis 
preske skeleto; lua ragoza vesti esis 
krasoza, e lua kava okuli esis mi-klozita. 


76 



“Lu es senkoncia, ma me opinionas, ke 
me povas rikonciigar lu,” anhelis la sherifo 
kande O’Hara esis pozita adsur un de la liti. 

Lu prenis flakoneto ek sua posho, varsis 
quarimo di taso de wiskio, enmixis sukro ed 
aquo, e pozis ol ye la labii dil oldulo. 

Kande O’Hara tandem esis kapabla 
glutar, lu plurafoye glutetis e poka koloro 
reptis aden sua vaxatra vizajo. Tamen, 
longa tempo pasis ante ke lu povis parolar, 
e lore nur per susurar. Lu rikonocis la 
sherifo, ma lu semblis delirar. 

“Ka—ka li—ka li foriris?” lu tandem 
tremante questionis. “Me subisis—me 
subisis terorinde-” 

“Me komprenas, O’Hara,” tranquiligante 
dicis la sherifo. “Yen, drinkez kelka pluso de 
ico, lore esforcar dicar a ni. Ka ta mofeti 
retenis tu en ta foso?” 

“Yes, dum semani, me supozas. Ka li 
foriris?” 

“Yes, li iris a loko de qua li nultempe 
retrovenos,” Rankin akre dicis. “Ka Nil 
Strim facis lo?” 

“Yes. Kande me ne konsentis, ke lu uzez 
mea domeno por furtita bovi, lu sizis ol,” 
jemis l’oldulo. “Lu igis sua bandacho ocidar 
la tri bovgardisti qui laboris por me. Me 
preske hungregante mortas—ne manjis 

mem un pan-peceto dum un semano, 
adminime.” 

“Pro quo lu ne quik mortigis tu?” 

“Le volis me signatar—ula dokumenti. Me 
refuzis. Me es terorinde febla. Esis ula 
pafado kelka dii ante nun—ecepte ke me 
sonjis ol. Me esforcis kriar, ma me esis tro 
febla. Me mortabus pos plusa dio, me 
opinionas, ke vi ne venabus.” 

“Me certe nultempe kredabus tala facado 
da Nil Strim!” la sherifo dicis, ed agitis sua 
kapo pro perplexeso. “Nu, omnu opinionis 
ke lu es respektinda bov-komercisto. Me 
nultempe kredabus—” 

“Tabor esis sempre justa,” klamis 
Guardano Bell. “Lu-He! Quo es, Tabor?” 

“Levez la manui!” imperis la proskriptito 
per nelauta voco. “Vi omna, levez la 
manui!” 

Li esabis tante interesata da la naraco di 
O’Hara, ke li preske obliviabis la prezenteso 
di Sonny. Nun li trovis su regardegante la 
boki di du Colt ,45-revolveri! 

“Ne anxiez,” Sonny kapricoze dicis. “Me 
ne domajos vi.” 

“Ma—ma-” Lia manui esis levita, e lia 

vizaji esis blanka, tam blanka kam la vizajo 
di O’Hara sur la lito. 

“Me nur volas adiar vi, nur to,” Sonny 
gutur-ridis, “e kande me adias tri oficiri— 
nu, oportas esar sorgema, vi savas, quale 
me adias.” 

La tenseso kelke laxeskis, quankam li 
sorgeme restis kun levita manui, ed unope 
li ridetis. 

“Adio, Sonny! Ka tu volas, ke ni dezirez 
fortuno a tu?” li kune dicis. 

La cikatro en la sunbrunigita vango di 
Sonny Tabor aspektis quale foseto di puero. 

“Nur por certigar ke es fortuno,” il dicis, 
“vi devas restar en ca domo til ke Fardo e 
me desaparabos. Adio, omnu!” 

E retropazante vers la pordo, la maxim 
serchata proskriptito en Arizona gaye siflis 
por sua nigre e blanke makulizita kavaleto. 


FINO. 

